## Metrovalencia presenta al Comité de Participació de Clients el Pla d’actuacions 2026-2030

*** En la trobada han participat entitats i usuaris habituals de Metrovalencia que han conegut les principals propostes d’inversió que tenen com a objectiu modernitzar la xarxa i millorar el servici
* Este comité de participació ha servit per a conéixer l’avanç de les obres de reconstrucció i s’han atés les qüestions plantejades pels assistents sobre el funcionament de la xarxa de metro i tramvia**

Ferrocarrils de la Generalitat Valenciana (FGV) ha reunit el Comité de Participació de Clients de Metrovalencia per a presentar el contingut del Pla d’actuacions 2026-2030, publicat fa unes setmanes.

Este pla d’actuacions inclou les iniciatives previstes en els pròxims cinc anys per a Metrovalencia i TRAM d’Alacant, i compta amb un pressupost superior als 830 milions d’euros.

Tal com s’ha explicat en esta trobada, es dividix en sis eixos d’actuació que comencen per finalitzar les obres de reconstrucció després de la dana; modernitzar les instal·lacions, infraestructures i equipaments tècnics de la xarxa; incorporar nou material mòbil; invertir en estacions i en accessibilitat; millorar les freqüències actuals; i completar les ampliacions previstes en este període.

En una primera intervenció, el director gerent d’FGV, Alfonso Novo, ha explicat que amb esta proposta “FGV marca el seu full de ruta de cara als pròxims cinc anys amb un pla de 839 milions d’euros per a mantindre, modernitzar i ampliar la xarxa en servici a València i Alacant”.

Novo també ha informat de la situació actual, després de les inundacions del 29 d’octubre de 2024 i ha destacat que “en l’últim any s’ha fet un gran esforç tècnic i humà per a revertir les condicions en les quals va quedar la xarxa de metro. Un any després únicament ens falta completar la reconstrucció de València Sud, al mateix temps que s’ha aconseguit recuperar el servici, des d’estiu, en tota la xarxa”.

Després d’esta presentació els assistents han plantejat les seues preguntes i dubtes sobre el pla, així com sobre el funcionament actual de la xarxa.

A la reunió van assistir representants de la Federació d’Associacions de Veïns de València, l’Associació Valenciana de Consumidors i Usuaris (AVACU), la Universitat de València-Estudi General, la Universitat Politècnica de València (UPV), l’Associació de Comerciants del Centre Històric i tres usuaris habituals de Metrovalencia.

**Com funciona el comité**

En estes sessions de treball participen usuaris habituals i representants de diferents entitats de València i Alacant per a analitzar i debatre sobre qüestions del servici de transport ferroviari que oferix FGV.

El Comité de Participació de Clients està format per un màxim de 15 membres i funciona com a grup de treball, assessorament i debat en el qual, amb un orde del dia previ, es promou una interacció entre empresa i clients per a tindre més compromís i complicitat.

Per part d’FGV, els temes que es proposen s’extrauen del conjunt de reclamacions i suggeriments que es gestionen en l’empresa, els citats informes de satisfacció del client, les enquestes i sondejos demoscòpics, o els temes que, dins dels objectius i accions de l’empresa, interessa exposar a debat.

Fecha: 26/11/2025